*Projekts*

LATVIJAS REPUBLIKAS MINISTRU KABINETS

2014.gada Noteikumi Nr.\_\_\_

Rīgā (prot.Nr.\_\_\_.\_\_§)

**Latvijas Nacionālās aizsardzības akadēmijas darbības noteikumi**

Izdoti saskaņā ar Augstskolu likuma

3.panta pirmo daļu un

7.panta divi prim daļas 1.un 2.punktu

1. Noteikumi nosaka:

1.1. Latvijas Nacionālās aizsardzības akadēmijas (turpmāk – akadēmija) un tās pārstāvības un vadības institūciju un lēmējinstitūciju – satversmes sapulces, senāta, rektora un akadēmiskās šķīrējtiesas – kompetenci, ciktāl tā atšķiras no Augstskolu likumā noteiktās;

1.2. akadēmijas rektora iecelšanas, apstiprināšanas un atbrīvošanas kārtību, kā arī atšķirīgas prasības rektora kvalifikācijai;

1.3. kārtību akadēmijas studējošo skaita noteikšanai, studējošo un akadēmiskā personāla komplektēšanai, akadēmiskā personāla kvalifikācijai, kā arī akadēmiskā personāla, kas nav profesionālā dienesta karavīri, atalgojuma noteikšanas kārtību;

1.4. ierobežojumus studējošo un studējošo pašpārvaldes tiesībām akadēmijā;

1.5. studiju līgumu slēgšanas kārtību akadēmijā;

1.6. kārtību, kādā veic studiju programmu ekspertīzi pirms apstiprināšanas;

1.7. akadēmijas izdoto administratīvo aktu un faktiskās rīcības apstrīdēšanas kārtību;

1.8. akadēmijas un tās studējošo pašpārvaldes finansēšanas kārtību.

2. Akadēmijas satversmes sapulce neievēlē un neatceļ rektoru. Akadēmijas senāts apstiprina tikai tādu kārtību un noteikumus, kuri regulē akadēmiskos un zinātniskos jautājumos.

3. Kandidātu rektora amatam izvirza Nacionālo bruņoto spēku komandieris. Nacionālo bruņoto spēku komandiera izvirzītā kandidāta atbilstību amata noteiktajām prasībām izvērtē aizsardzības ministra izveidota Augstākā atestācijas komisija.

4. Rektoru apstiprina amatā uz četriem gadiem un atbrīvo no amata Ministru kabinets pēc aizsardzības ministra priekšlikuma.

5. Akadēmijā par rektoru apstiprina profesionālā dienesta karavīru (turpmāk – karavīru), kuram ir piešķirta vismaz pulkvežleitnanta dienesta pakāpe un ir vismaz maģistra grāds.

6. Akadēmiskā šķīrējtiesa izskata tikai Augstskolu likuma 19.panta pirmās daļas 1.punktā noteiktos jautājumus.

7. Akadēmiskās šķīrējtiesas locekļu atbrīvošanai no darba nav nepieciešama satversmes sapulces piekrišana.

8. Studējošo skaitu akadēmijā vidējā termiņā plāno Aizsardzības ministrija, bet katram mācību gadam nosaka Nacionālo bruņoto spēku komandieris.

9. Akadēmijā studējošos, kuri nosūtīti iegūt izglītību, komplektē no:

9.1.  karavīriem vai zemessargiem, maģistra studiju programmā – arī ārvalstu personām, kuras apguvušas vai apgūst vecākā štāba virsnieka līmeņa kursu;

9.2. Aizsardzības ministrijas vai tās padotībā esošas iestādes amatpersonām (darbiniekiem), saskaņojot ar aizsardzības ministru;

9.3. citu augstskolu studentiem atbilstoši akadēmijas starpaugstskolu un starptautiskās sadarbības plāniem;

9.4. citām personām, pamatojoties uz noslēgtu starpresoru vai starptautisku vienošanos.

10.  Akadēmijā studējošie izglītību iegūst par valsts budžeta līdzekļiem.

11. Studējošajiem akadēmijā nav tiesību studiju laikā pēc savas iniciatīvas mainīt studiju programmu.

12. Ar karavīriem un zemessargiem pirms studiju uzsākšanas akadēmijā slēdz līgumu par mācībām atbilstoši Ministru kabineta noteiktajai kārtībai, kādā karavīru vai zemessargu nosūta uz izglītības iestādi.

13. Akadēmiskā personāla amatos var:

13.1. iecelt karavīrus Militārā dienesta likumā noteiktajā kārtībā;

13.2. ievēlēt civilos darbiniekus Augstskolu likumā noteiktajā kārtībā.

14. Akadēmiskā personāla amatos akadēmijā ieceļ vai ievēlē personas, kas atbilst Augstskolu likumā noteiktajām prasībām, kā arī:

14.1. profesora amatā var arī iecelt karavīru vai ievēlēt no aktīvā dienesta atvaļinātu karavīru, kuram ir doktora grāds un ne mazāk kā 15 gadu militārā dienesta pieredze virsnieku amatos;

14.2. asociētā profesora amatā var arī iecelt karavīru vai ievēlēt no aktīvā dienesta atvaļinātu karavīru, kuram ir vismaz maģistra grāds un ne mazāk kā 12 gadu militārā dienesta pieredze virsnieku amatos;

14.3. docenta amatā var arī iecelt karavīru vai ievēlēt no aktīvā dienesta atvaļinātu karavīru, kuram ir ne mazāk kā 10 gadu militārā dienesta pieredze virsnieku amatos un vismaz bakalaura grāds vai otrā līmeņa profesionālā augstākā izglītība;

14.4. lektora amatā var arī iecelt karavīru vai ievēlēt no aktīvā dienesta atvaļinātu karavīru, kuram ir augstākā izglītība un ne mazāk kā 7 gadu militārā dienesta pieredze;

14.5. asistenta amatā var arī iecelt karavīru vai ievēlēt no aktīvā dienesta atvaļinātu karavīru, kuram ir augstākā izglītība un ne mazāk kā 5 gadu militārā dienesta pieredze.

15. Nacionālo bruņoto spēku komandieris var norīkot profesionālā dienesta karavīru, kuram ir atbilstoša militārā vai profesionālā kompetence, atsevišķa studiju kursa vai moduļa docēšanai akadēmijā.

16. Akadēmijas akadēmiskajam personālam, kas ievēlēts civilā amatā, darba slodzei atbilstošo atalgojumu nosaka Nacionālo bruņoto spēku komandieris, ievērojot šādus ierobežojumus:

16.1. profesoram vai vadošajam pētniekam darba slodzei noteiktā mēnešalga nedrīkst pārsniegt valsts tiešās pārvaldes iestāžu amatpersonu (darbinieku) amatu 13.mēnešalgu grupai ministrijas padotības iestādēs noteikto;

16.2. asociētajam profesoram darba slodzei noteiktā mēnešalga nedrīkst pārsniegt valsts tiešās pārvaldes iestāžu amatpersonu (darbinieku) amatu 12.mēnešalgu grupai ministrijas padotības iestādēs noteikto;

16.3. docentam vai pētniekam darba slodzei noteiktā mēnešalga nedrīkst pārsniegt valsts tiešās pārvaldes iestāžu amatpersonu (darbinieku) amatu 11.mēnešalgu grupai ministrijas padotības iestādēs noteikto;

16.4. lektoram vai asistentam darba slodzei noteiktā mēnešalga nedrīkst pārsniegt valsts tiešās pārvaldes iestāžu amatpersonu (darbinieku) amatu 10.mēnešalgu grupai ministrijas padotības iestādēs noteikto;

16.5. piemaksas, prēmijas un naudas balvas nosaka atbilstoši Valsts un pašvaldību institūciju amatpersonu un darbinieku atlīdzības likumā noteiktajam.

17. Akadēmijas studējošo pašpārvaldei – Krīvu padomei – nav Augstskolu likuma 54.panta otrajā daļā noteikto veto tiesību.

18. Akadēmijas studējošo pašpārvaldi finansē no valsts aizsardzībai piešķirtajiem budžeta līdzekļiem atbilstoši akadēmijas plānotajām aktivitātēm.

19. Akadēmijas studiju programmu ekspertīzi pirms to apstiprināšanas veic Nacionālie bruņotie spēki, izvērtējot to atbilstību valsts aizsardzības vajadzībām.

20. Akadēmijas izdotos administratīvos aktus un faktisko rīcību apstrīd Aizsardzības ministrijā saskaņā ar normatīvajos aktos noteikto kārtību un pārsūdz tiesā Administratīvā procesa likumā noteiktajā kārtībā.

21. Akadēmijas finanšu līdzekļus veido valsts aizsardzībai piešķirtie valsts budžeta līdzekļi, ieņēmumi no sniegtajiem maksas pakalpojumiem, ziedojumi un dāvinājumi, kā arī ārvalstu finanšu palīdzība. Šos finanšu līdzekļus administrē Nacionālo bruņoto spēku Mācību vadības pavēlniecība.

22. Šo noteikumu 5.punktā noteiktā prasība rektora izglītībai stājas spēkā 2019.gada 1.jūlijā, līdz tam laikam akadēmijas rektora amatā var iecelt karavīru, kuram ir vismaz bakalaura grāds vai otrā līmeņa profesionālā augstākā izglītība.

23. Līdz jaunas Latvijas Nacionālās aizsardzības akadēmijas satversmes apstiprināšanai Ministru kabineta 2003.gada 8.janvāra rīkojumu Nr.4 "Par Latvijas Nacionālās aizsardzības akadēmijas Satversmes apstiprināšanu" piemēro, ciktāl tas nav pretrunā ar šiem noteikumiem.

Ministru prezidente L.Straujuma

Aizsardzības ministrs R.Vējonis

Vizē:

Aizsardzības ministrijas

valsts sekretārs J.Sārts

05.12.2014 11:09

915

L.Liepiņa

67335015, liene.liepina@mod.gov.lv